tátkr̥ṣṇaviṣāṇáyā loṣṭáṃ vā kíṃcidvópahantīyáṃ te yajñíyā tanūrítīyaṃ vaí pr̥thivī́ devó devayájanī sā́ dīkṣiténa nā̀bhimíhyā tásyā etádudgŕ̥hyaivá yajñíyāṃ tanūmáthāyajñiyaṃ śárīramabhimehatyapó muñcāmi ná prajāmítyubháyaṃ vā áta etyā́paśca rétaśca sá etádapá evá muñcáti ná prajā́maṃhomúcaḥ svā́hākr̥tā ityáṃhasa iva hyètā́ muñcánti yádudáre guṣṭitam bhávati tásmādāhāṃhomúca íti svā́hākr̥tām pr̥thivīmā́viśatetyāhútayo bhūtvā́ śāntā́ḥ pr̥thivīmā́viśatétyevaìtádāha